钦定古今图书集成/理学汇编/学行典/第118卷 > 荀子 > 《管幼安画赞》宋·苏辙
## 钦定古今图书集成/理学汇编/学行典/第118卷 > 荀子 > 《管幼安画赞》宋·苏辙

余自龙川以归，居颍已十有三年，杜门幽居，无以自
适。稍稍取旧书阅之，将求古人而与之友，盖于三国
得一焉，曰管幼安。盖幼安少而遭乱，渡海，居辽东，三
十七年而归，归于田庐，不应朝命，年八十有四而殁。
功业不加于人，而余独何取焉？取其明于知时而审
于处己云尔。盖东汉之衰，士大夫以风节相尚，其立
志行义贤于西汉，然时方大乱，其出而应世，鲜有能
自全者。颍川荀文若，以智策辅曹公，方其擒吕布，毙
袁绍，皆笑谈而办，其才与张子房比，然至《九锡》之议，
卒不能免其身。彭城张子布，忠亮刚简，事孙氏兄弟，
成江东之业，然终以直不见容，力争公孙渊事君臣
之义几绝。平原华子鱼，以德量重于曹氏父子，致位
三公。然曹公之杀伏后，子鱼将命，至破壁出后而害
之。汝南许文休以人物臧否闻于世，晚入蜀依刘璋。
先主将克成都，文休逾城出降，虽卒以为司徒，而蜀
人鄙之。此四人者，皆一时贤人也。然直己者终害其
身，而枉己者终丧其德，处乱而能全，非幼安而谁与
哉？《旧史》言“幼安虽老不病，著白帽布襦裤布裙。宅后
数十步有流水，夏暑能策杖临水盥手足，行园囿，岁
时祀其先人，絮帽布单衣，荐馈跪拜成礼。”余欲使画
工以意髣髴画之。昔李公麟喜画，有陆遗意，今公麟
死久矣，恨莫能成吾意者。姑为之赞曰：

幼安之贤，无以过人，余独何以谓贤？贤其明于知时，
审于处己，以能自全。幼安之老，归自海东。一亩之宫，
闭不求通。白帽布裙，舞雩而风；四时烝尝，馈奠必躬。
八十有四，蝉蜕而终。少非汉人，老非魏人，何以命之？
天之逸民。

《田居乙记》：孙叔敖遇狐丘丈人，狐丘丈人曰：“仆闻之，
有三利必有三患，子知之乎？夫爵高者人妒之，官大
者主恶之，禄厚者怨归之。”孙叔敖曰：“不然。吾爵益高，
吾志益下；吾官益大，吾心益小；吾禄益厚，吾施益溥，
可以免于患乎？”狐丘丈人曰：“免矣。”

《史记越王句践世家》：句践平吴，号称霸王。范蠡遂去
自齐，遗大夫种书曰：“蜚鸟尽，良弓藏；狡兔死，走狗烹。
越王为人，长颈乌喙，可与共患难，不可与共乐，子何
不去？”种见书，称病不朝。人或谗种且作乱，越王乃赐
种剑，种遂自杀。

《留侯世家》：留侯从上击代，出奇计马邑下。及立萧何
相国，留侯乃称曰：“家世相韩，及韩灭，不爱万金之资，
为韩报仇，彊秦，天下震动。今以三寸舌为帝者师，封
万户，位列侯，此布衣之极，于良足矣。愿弃人闲事，欲
从赤松子游耳。”乃学辟谷道，引轻身。

《晋书王舒传》：“舒子允之从伯敦，尝夜饮，允之辞醉先
卧。敦与钱凤谋为逆，允之已醒，悉闻其言，虑敦或疑
己，便于卧处大吐，衣面并污。凤既出，敦果照视，见允
之卧吐中，以为大醉，不复疑之。”

话谀，世论多以阮籍为放旷不羁之士，守礼法者羞
言之，盖以迹而不以心也。当王室不竞，强臣擅威，戮
大臣如刺犬豕，故张华、卫瓘以清直死，嵇康以高简
死，王衍以清谈死，陆机、陆云以俊才死，至文帝将求
婚锺会，欲询以时事而致之罪，而籍终昏以沈湎避。
其察微见远，寄托保身，非高出数子之上，其能脱屣
于祸阱哉？
《唐书郭子仪传》：“子仪遭幸臣程元振、鱼朝恩短毁，方
时多虞，握兵处外，然诏至即日就道，无纤介顾望，故
谗闲不行。”

《权皋传》：“皋字士繇，秦州略阳人，为临清尉。安禄山籍
其名，表为蓟尉，署幕府。皋度禄山且叛，以其猜虐不
可谏，欲行，虑祸及亲，天宝十四载，使献俘京师，还过
福昌尉仲谟，谟妻，皋妹也，密约以疾召之。谟来，皋阳
喑，直视谟而瞑。谟为尽哀，自含敛之。皋逸去，人无知
者。”

柳氏旧闻萧嵩为宰相，引韩休与同列。及在相位，与
嵩不协，嵩因乞骸骨。上慰曰：“朕未厌卿，卿何庸去？”嵩
俯伏曰：“臣待罪宰相，爵位已极，幸陛下未厌臣，得以
乞身；如陛下厌臣，臣首领不保，又安得自遂？”因陨涕。
上为之动容。

《贤奕》：乖崖在陈，一日方食，报至，且食且读，既而抵案
恸哭，久之哭止，复弹指骂詈久之，乃丁晋公逐莱公
也。乖崖知祸必及己，乃延三大户于便坐与之博，袖
闲出彩骰子，胜其一坐，乃买田宅为归计以自污。晋公闻之，亦不害也。

《元史张养浩传》：“养浩拜监察御史，疏时政万馀言，言
皆切直，当国者不能容，遂除翰林待制，复构以罪罢
之，戒省台勿复用。养浩恐及祸，乃变姓名遁去。”
《苏谈》：“顾阿瑛在元末为昆山大家，其亭馆盖有三十
六，当时如杨廉夫、郑明德、张伯雨、倪元镇，皆其往还
客也。后阿瑛遭乱，财尽散去，遂削发为在家僧。”
《金台纪闻》：袁凯字景文。太祖尝欲戮一人，皇太子恳
释之，召凯问曰：“朕欲刑之，而东宫欲释之，孰是？”凯对
曰：“陛下刑之者，法之正；东宫释之者，心之慈。”太祖以
为持两端，下之狱，已而宥之。每临朝见凯，尝曰：“是持
两端者。”凯一日过金水桥，诡得风疾，仆不起，太祖命
以木钻钻之，凯忍死不为动，放归田里。凯归，以铁索
锁项，自毁形骸。太祖每念之，即其家起为本郡儒学
教授，乡饮为大宾。凯瞠目熟视使者，唱《月儿高》一曲。
使者复命，以为凯诚风矣，遂置之。

景文既以疾归，使家人以炒面搅沙糖，从竹筒出之，
潜布于篱根水涯，景文匍匐往取，食之。太祖使人觇
知，以为食不洁矣，所谓“自免于祸”者也。

《抱朴子博喻篇》：“逸麟逍遥大荒之表，故无机阱之祸；
灵鸧振翅元圃之峰，以违罩罗之患，何必曲穴而永
怀怵惕，何必衔芦而惨惨畏容？故充乎宰割之用者，
必爱乎刍豢者也；给乎煎熬之膳者，必安乎庭立者
也。”

《枫窗小牍》：司马温公《保身说》云：“天下有道，君子扬于
王庭，以正小人之罪，而莫敢不服；天下无道，君子括
囊不言，以避小人之祸，而犹或不免。”倘人生昏乱之
世，不在其位，四海横流而欲以口舌救之，臧否人物，
激浊扬清，撩蛇虺之头，践虎狼之尾，以至身被淫刑，
祸及朋友，士类歼灭而国随以亡，不亦悲乎！夫惟郭
泰既明且哲，以保其身；申屠蟠见几而作，不俟终日，
卓乎其不可及也！先君书此以置座右，盖自鉴其生
平所遭耳。吴、赵诸公惜不早见及此，遂陷秦氏酷祸，
悲哉！

谭辂：“坑儒之祸，萌于横议；黄河之投，起于清流。士之
处世，可不思明哲保身哉！”

《读书镜》：“山涛一心求退，表疏数十上，久乃见听。乐天
自刑部侍郎以病求分司，时年才五十八，自是盖不
复出。中闲一为河南尹，期年辄去，再除同知刺史，不
拜。二公功名心淡，故能翱翔容与于去就爱憎之闲，
以此意推之，虽入虎狼穴可也，况士大夫之同朝者
乎。